
注讘讜讚讛 讝专讛 讻讛 注"讗 - 驻讬专讜砖 砖讟讬讬谞讝诇抓

讗 谞讗诪专: "讜讬讚诐 讛砖诪砖 讜讬专讞 注诪讚 注讚 讬拽诐 讙讜讬 讗讬讘讬讜 讛诇讗 讛讬讗 讻转讜讘讛 注诇 住驻专 讛讬砖专" (讬讛讜砖注 讬, 讬讙), 诪讗讬 [诪讛] 讛讜讗 讗讜转讜 "住驻专 讛讬砖专"? 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 讝讛 住驻专 讗讘专讛诐 讬爪讞拽 讜讬注拽讘 (讻诇讜诪专, 住驻专 讘专讗砖讬转) 讜谞拽专讗 讻讱 诪砖讜诐 砖讛讗讘讜转 谞拽专讗讜 "讬砖专讬诐", 砖谞讗诪专 讘讚讘专讬 讘诇注诐: "转诪转 谞驻砖讬 诪讜转 讬砖专讬诐" (讘诪讚讘专 讻讙, 讬), 砖讘讬拽砖 砖转讛讗 讗讞专讬转讜 讻诪讜转诐.


 讜砖讜讗诇讬诐:  讜讛讬讻讗 专诪讬讝讗 [讜讛讬讻谉 谞专诪讝] 注谞讬谉 讝讛 讘住驻专 讘专讗砖讬转 砖讛砖诪砖 转注诪讜讚 诇讬讛讜砖注? 砖谞讗诪专 讘讘专讻转 讬注拽讘 诇讗驻专讬诐: "讜讝专注讜 讬讛讬讛 诪诇讗 讛讙讜讬诐" (讘专讗砖讬转 诪讞, 讬讟), [讗讬诪转讬 讬讛讬讛 讗讬砖 诪讝专注 讗驻专讬诐 诪诇讗 讛讙讜讬诐], 砖讬讛讬讛 讬讚讜注 讘讻诇 讛注讜诇诐? 讘砖注讛 砖注诪讚讛 诇讜 讞诪讛 诇讬讛讜砖注 砖讛讜讗 诪砖讘讟 讗驻专讬诐. 讘讗讜转讜 驻住讜拽 砖讘住驻专 讬讛讜砖注 谞讗诪专 注讜讚: "讜讬注诪讚 讛砖诪砖 讘讞爪讬 讛砖诪讬诐 讜诇讗 讗抓 诇讘讜讗 讻讬讜诐 转诪讬诐" (讬讛讜砖注 讬, 讬讙),


讜讻诪讛 讝诪谉 注讚 砖砖拽注讛? 讗诪专 专' 讬讛讜砖注 讘谉 诇讜讬: 注砖专讬诐 讜讗专讘注讛 [砖注讬 [砖注讜转]], 讜讻讱 讛讬讛 讛讚讘专: 讗讝讬诇 砖讬转 讜拽诐 砖讬转, 讗讝讬诇 砖讬转 讜拽诐 砖讬转 [讛诇讻讛 诪讛诇讱 砖砖 砖注讜转 讜注诪讚讛 砖砖, 讛诇讻讛 砖砖 讜注诪讚讛 砖砖], 砖讝专讞讛 讛砖诪砖 讜注诇转讛 讻专讙讬诇 注讚 讞爪讬 讛讬讜诐, 讜讗讝 注诪讚讛 砖砖 砖注讜转 ("讜讬注诪讚 讛砖诪砖 讘讞爪讬 讛砖诪讬诐") 讜诇讗讞专 诪讻谉 砖拽注讛 讛砖诪砖 讻专讙讬诇, 讜诇驻谞讬 砖拽讬注转讛 注诪讚讛 砖讜讘 砖砖 砖注讜转 ("讜诇讗 讗抓 诇讘讜讗"), 讜谞诪爪讗 讻讜诇讛 诪诇转讗 [讻诇 讛讚讘专 讻讜诇讜] 讛讬讛 讻讬讜诐 转诪讬诐, 砖讛讜讗 注砖专讬诐 讜讗专讘注 砖注讜转.


专' 讗诇注讝专 讗诪专: 砖诇砖讬诐 讜砖讬转 [讜砖砖] 砖注讜转 讛讬讛 讛诪注砖讛, 讻讬爪讚? 讗讝讬诇 砖讬转 讜拽诐 转专讬住专 [讛诇讻讛 砖砖 砖注讜转 讜注诪讚讛 砖转讬诐 注砖专讛], 讗讝讬诇 砖讬转 讜拽诐 转专讬住专 [讛诇讻讛 砖砖 讜注诪讚讛 砖转讬诐 注砖专讛], 注诪讬讚转讜 ("讜讬注诪讜讚 讛砖诪砖") 讛讬转讛 注砖专讬诐 讜讗专讘注 砖注讜转 讻讬讜诐 转诪讬诐, 讜讛诇讬讻转讜 砖转讬诐 注砖专讛. 讜讗讬诇讜 专' 砖诪讜讗诇 讘专 谞讞诪谞讬 讗诪专: 讗专讘注讬诐 讜砖诪讜谞讛 砖注讜转 谞诪砖讱 讛讻诇, 讗讝讬诇 砖讬转 讜拽诐 转专讬住专 [讛诇讻讛 砖砖 讜注诪讚讛 砖转讬诐 注砖专讛], 讗讝讬诇 砖讬转 讜拽诐 [讛诇讻讛 砖砖 讜注诪讚讛] 注砖专讬诐 讜讗专讘注讛, [砖谞讗诪专] 讘转讞讬诇讛: "讜讬注诪讜讚 讛砖诪砖 讘讞爪讬 讛砖诪讬诐", 讜讗讞专 讻讱 谞讗诪专讛 注诪讬讚讛 谞讜住驻转: "讜诇讗 讗抓 诇讘讜讗 讻讬讜诐 转诪讬诐", 诪讻诇诇 讚诪注讬拽专讗 [砖诪转讞讬诇讛] 讘注诪讬讚讛 专讗砖讜谞讛 诇讗讜 [诇讗] 讻讬讜诐 转诪讬诐 [讛讜讛 [讛讬讛]] 讗诇讗 驻讞讜转 诪讻谉, 砖转讬诐 注砖专讛 砖注讜转.


讗讬讻讗 讚讗诪专讬 [讬砖 砖讗讜诪专讬诐] 砖讚讘专讬诐 讗诇讛 诇讗 谞讗诪专讜 诇讙讘讬 讗讜专讱 讛诪讗讜专注 讻讜诇讜, 讗诇讗 讘转讜住驻转讗 驻诇讬讙讬 [讘转讜住驻转 砖谞讜住祝 讛讬讜诐 谞讞诇拽讜] 讞讻诪讬诐, 砖专' 讬讛讜砖注 讘谉 诇讜讬 讗诪专: 注砖专讬诐 讜讗专讘注讛 砖注讜转 谞讜住驻讜 诇讗讜转讜 讬讜诐, 讻讬爪讚? 讗讝讬诇 砖讬转 讜拽诐 转专讬住专, 讗讝讬诇 砖讬转 讜拽诐 转专讬住专 [讛诇讻讛 砖砖 讜注诪讚讛 砖转讬诐 注砖专讛, 讛诇讻讛 砖砖 讜注诪讚讛 砖转讬诐 注砖专讛], 注诪讬讚转讜 砖诇 讛砖诪砖 讻讬讜诐 转诪讬诐. 专' 讗诇注讝专 讗诪专: 砖诇砖讬诐 讜砖砖, 讻讬爪讚? 讗讝讬诇 砖讬转 讜拽诐 转专讬住专 [讛诇讻讛 砖砖 讜注诪讚讛 砖转讬诐 注砖专讛], 讗讝讬诇 砖讬转 讜拽诐 [讛诇讻讛 砖砖 讜注诪讚讛] 注砖专讬诐 讜讗专讘注讛, 讜注诇 注诪讬讚转 讛砖诪砖 讛砖谞讬讛 讛讜讗 砖谞讗诪专 "讜诇讗 讗抓 诇讘讜讗 讻讬讜诐 转诪讬诐".


专' 砖诪讜讗诇 讘专 谞讞诪谞讬 讗诪专: 讗专讘注讬诐 讜砖诪讜谞讛 砖注讜转 讛讬讜 讘转讜住驻转, 讗讝讬诇 砖讬转 讜拽诐 [讛诇讻讛 砖砖 讜注诪讚讛] 注砖专讬诐 讜讗专讘注讛, 讗讝讬诇 砖讬转 讜拽诐 [讛诇讻讛 砖砖 讜注诪讚讛] 注砖专讬诐 讜讗专讘注讛, 讜讟注诪讜: 诪拽讬砖 (诪砖讜讛) 讛讻转讜讘 注诪讬讚转讜 ("讜讬注诪讜讚 讛砖诪砖") 诇讘讬讗转讜 ("讜诇讗 讗抓 诇讘讜讗"), 砖砖谞讬讛诐 讻转讜讘讬诐 讬讞讚, 诪讛 讘讬讗转讜 砖诇 讛砖诪砖 讛讬讗 讻讬讜诐 转诪讬诐, 讗祝 注诪讬讚转讜 讛讬转讛 讻讬讜诐 转诪讬诐.


转谞讗 [砖谞讛] 讛讞讻诐: 讻砖诐 砖注诪讚讛 诇讜 讞诪讛 诇讬讛讜砖注, 讻讱 注诪讚讛 诇讜 讞诪讛 诇诪砖讛 讜诇谞拽讚讬诪讜谉 讘谉 讙讜专讬讜谉. 讜诪住讘讬专讬诐: 讘注谞讬谉 讬讛讜砖注 鈥� 拽专讗讬 [诪拽专讗讜转 诪驻讜专砖讬诐 讛诐]. 讘注谞讬谉 谞拽讚讬诪讜谉 讘谉 讙讜专讬讜谉, 讙诪专讗 [诪住讜专转] 讛讬讗. 诇诪砖讛 诪谞诇谉 [诪谞讬谉 诇谞讜] 砖注诪讚讛 讛砖诪砖? 讗转讬讗 [讘讗, 谞诇诪讚 讛讚讘专] 讘讙讝讬专讛 砖讜讜讛 砖诇 "讗讞诇" "讗讞诇", 讻转讬讘 讛讻讗 [谞讗诪专 讻讗谉 讘诪砖讛]: "讗讞诇 转转 驻讞讚讱 讜讬专讗转讱 注诇 驻谞讬 讛注诪讬诐 转讞转 讻诇 讛砖诪讬诐" (讚讘专讬诐 讘, 讻讛), 讜讻转讬讘 讛转诐 [讜谞讗诪专 砖诐] 讘讬讛讜砖注: "讗讞诇 讙讚诇讱" (讬讛讜砖注 讙, 讝).


讜专' 讬讜讞谞谉 讗诪专: 讗转讬讗 [讘讗, 谞诇诪讚 讛讚讘专] 讘讙讝讬专讛 砖讜讜讛 砖诇 讛诪讬诇讬诐 "转转" "转转", 讻转讬讘 讛讻讗 [谞讗诪专 讻讗谉 讘诪砖讛]: "讗讞诇 转转 驻讞讚讱", 讜讻转讬讘 [讜谞讗诪专] 讘讬讛讜砖注 讘拽砖专 诇讗讜转讜 诪注砖讛: "讘讬讜诐 转转 讛' 讗转 讛讗诪专讬" (讬讛讜砖注 讬, 讬讘).


专' 砖诪讜讗诇 讘专 谞讞诪谞讬 讗诪专, 诪讙讜驻讬讛 讚拽专讗 砖诪注转 诇讬讛 [诪讙讜驻讜 砖诇 讛诪拽专讗 讗转讛 诇讜诪讚 讝讗转], 砖谞讗诪专: "讗讞诇 转转 驻讞讚讱 讜讬专讗转讱 注诇 驻谞讬 讻诇 讛注诪讬诐 讗砖专 讬砖诪注讜谉 砖诪注讱 讜专讙讝讜 讜讞诇讜 诪驻谞讬讱" (讚讘专讬诐 讘, 讻讛), 讗讬诪转讬 诪转拽讬讬诐 "专讙讝讜 讜讞诇讜 诪驻谞讬讱 讻诇 讛注诪讬诐"? 讘砖注讛 砖注诪讚讛 诇讜 讞诪讛 诇诪砖讛.


诪讬转讬讘讬 [诪拽砖讬诐 注诇 讻讱]: 讛专讬 谞讗诪专 讘住讜祝 讛诪注砖讛 砖诇 讬讛讜砖注 讘注诪讬讚转 讛砖诪砖: "讜诇讗 讛讬讛 讻讬讜诐 讛讛讜讗 诇驻谞讬讜 讜讗讞专讬讜" (讬讛讜砖注 讬, 讬讚)! 讜诪砖讬讘讬诐: 讗讬讘注讬转 讗讬诪讗 [讗诐 转专爪讛 讗诪讜专]: 砖注讜转 注诪讬讚转 讛砖诪砖 讗爪诇 诪砖讛 讛讜讗 砖诇讗 讛讜讜 谞驻讬砖 讻讜诇讬 讛讗讬 [讛讬讜 诪专讜讘讜转 讻诇 讻讱], 讜讗讬讘注讬转 讗讬诪讗 [讜讗诐 转专爪讛 讗诪讜专]: 讗讘谞讬 讘专讚 诇讗 讛讜讜 [讛讬讜] 讘讗讜转讜 谞住 砖诇 诪砖讛, 讚讻转讬讘 [砖谞讗诪专] 讘讬讛讜砖注: "讜讬讛讬 讘谞住诐 诪驻谞讬 讘谞讬 讬砖专讗诇 讛诐 讘诪讜专讚 讘讬转 讞讜专谉 讜讛' 讛砖诇讬讱 注诇讬讛诐 讗讘谞讬诐 讙讚诇讜转 诪谉 讛砖诪讬诐 注讚 注讝拽讛 讜讬诪转讜" (讚讘专讬诐 讬, 讬讗).


讘 讜注讜讚 诪讞诇讜拽转 讘驻讬专讜砖 讛讘讬讟讜讬 "住驻专 讛讬砖专", 讻转讬讘 [谞讗诪专] 讘拽讬谞转 讚讜讚 注诇 砖讗讜诇 讜讬讛讜谞转谉: "讜讬讗诪专 诇诇诪讚 讘谞讬 讬讛讜讚讛 拽砖转 讛谞讛 讻转讜讘讛 注诇 住驻专 讛讬砖专" (砖诪讜讗诇 讘 讗, 讬讞), 讜砖讜讗诇讬诐: 诪讗讬 [诪讛] 讛讜讗 讗讜转讜 "住驻专 讛讬砖专"? 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 讝讛 住驻专 讗讘专讛诐 讬爪讞拽 讜讬注拽讘 (住驻专 讘专讗砖讬转) 砖谞拽专讗讜 "讬砖专讬诐", 讚讻转讬讘 讘讛讜 [砖谞讗诪专 讘讛诐] 讘讚讘专讬 讘诇注诐: "转诪转 谞驻砖讬 诪讜转 讬砖专讬诐 讜转讛讬 讗讞专讬转讬 讻诪讜讛讜" (讘诪讚讘专 讻讙, 讬).


讜讛讬讻讗 专诪讬讝讗 [讜讛讬讻谉 谞专诪讝 讛讚讘专] 讘住驻专 讘专讗砖讬转? 砖谞讗诪专: "讬讛讜讚讛 讗转讛 讬讜讚讜讱 讗讞讬讱 讬讚讱 讘注专祝 讗讬讘讬讱" (讘专讗砖讬转 诪讟, 讞), 讜讗讬讝讜 讛讬讗 诪诇讞诪讛 砖爪专讬讻讛 讬讚 讻谞讙讚 注讜专祝 砖讬讚 讗讞转 砖诇 讛诇讜讞诐 谞诪爪讗转 住诪讜讱 诇注讜专驻讜? 讛讜讬 讗讜诪专: 讝讜 讬专讬讛 讘拽砖转 讻砖讛讜讗 诪讜转讞 讗讜转讛 诇讗讞讜专讬讜, 讜注诇 讝讛 谞讗诪专 "诇诇诪讚 讘谞讬 讬讛讜讚讛 拽砖转".


专' 讗诇注讝专 讗讜诪专: "住驻专 讛讬砖专" 讝讛 住驻专 诪砖谞讛 转讜专讛 (住驻专 讚讘专讬诐), 讜讗诪讗讬 拽专讜 诇讬讛 [讜诪讚讜注 拽讜专讗讬诐 诇讜] "住驻专 讛讬砖专"? 讚讻转讬讘 [砖谞讗诪专 讘讜]: "讜注砖讬转 讛讬砖专 讜讛讟讜讘 讘注讬谞讬 讛'" (讚讘专讬诐 讜, 讬讞). 讜讛讬讻讗 专诪讬讝讗 [讜讛讬讻谉 谞专诪讝] 讘住驻专 讚讘专讬诐 砖讬砖 诇诇诪讚 讗转 讘谞讬 讬讛讜讚讛 拽砖转? 砖谞讗诪专 讘讘专讻讛 诇砖讘讟 讬讛讜讚讛 "讬讚讬讜 专讘 诇讜" (讚讘专讬诐 诇讙, 讝), 讜讗讬讝讜 讛讬讗 诪诇讞诪讛 砖爪专讬讻讛 砖转讬 讬讚讬诐 (砖谞讗诪专 "讬讚讬讜")? 讛讜讬 讗讜诪专: 讝讜 拽砖转.


专' 砖诪讜讗诇 讘专 谞讞诪谞讬 讗诪专: "住驻专 讛讬砖专" 讝讛 住驻专 砖讜驻讟讬诐, 讜讗诪讗讬 拽专讜 诇讬讛 [讜诪讚讜注 拽讜专讗讬诐 诇讜] "住驻专 讛讬砖专"? 讚讻转讬讘 [砖谞讗诪专 讘讜]: "讘讬诪讬诐 讛讛诐 讗讬谉 诪诇讱 讘讬砖专讗诇 讗讬砖 讛讬砖专 讘注讬谞讬讜 讬注砖讛" (砖讜驻讟讬诐 讬讝, 讜). 讜讛讬讻讗 专诪讬讝讗 [讜讛讬讻谉 谞专诪讝 讛讚讘专] 讘住驻专 砖讜驻讟讬诐? "讜讗诇讛 讛讙讜讬诐 讗砖专 讛谞讬讞 讛'... 诇诪注谉 讚注转 讚专讜转 讘谞讬 讬砖专讗诇 诇诇诪讚诐 诪诇讞诪讛" (砖讜驻讟讬诐 讙, 讘), 讜讗讬讝讜 讛讬讗 诪诇讞诪讛 砖爪专讬讻讛 诇讬诪讜讚, 砖讗讚诐 爪专讬讱 诇诇诪讜讚 讗讜转讛? 讛讜讬 讗讜诪专: 讝讜 讬专讬转 拽砖转.


讜诪谞诇谉 [诪谞讬谉 诇谞讜] 砖讘讬讛讜讚讛 讻转讬讘 [谞讗诪专] 讛讚讘专? 讚讻转讬讘 [砖谞讗诪专] 讘转讞讬诇转 住驻专 砖讜驻讟讬诐: "诪讬 讬注诇讛 诇谞讜 讘转讞诇讛 讗诇 讛讻谞注谞讬... 诇讛诇讞诐 讘讜, 讜讬讗诪专 讛' 讬讛讜讚讛 讬注诇讛" (砖讜驻讟讬诐 讗, 讗 鈥斪�), 讛专讬 砖讛诐 讛讬讜 讛专讗砖讜谞讬诐 诇讛讬诇讞诐.


讜注讜讚 诪讘讬讗讬诐 诪讞诇讜拽转 砖诇 讗讜转诐 讗诪讜专讗讬诐 讘驻讬专讜砖讜 砖诇 驻住讜拽 讗讞专: "讜讬专诐 讛讟讘讞 讗转 讛砖讜拽 讜讛注诇讬讛 讜讬砖诐 诇驻谞讬 砖讗讜诇" (砖诪讜讗诇 讗 讟, 讻讚), 诪讗讬 [诪讛] 驻讬专讜砖 "讛砖讜拽 讜讛注诇讬讛"? 专' 讬讜讞谞谉 讗讜诪专: 砖讜拽 讜讗诇讬讛 (讝谞讘 讛讻讘砖), 讜诇驻讬 讝讛 诪讗讬 [诪讛] 诪砖诪注讜转 讛诇砖讜谉 "讜讛注诇讬讛"? 讚诪住诪讻讗 [砖住讜诪讻转] 讛砖讜拽 诇讗诇讬讛 砖讛讗诇讬讛 诪讜谞讞转 注诇 讛砖讜拽.


讜专' 讗诇注讝专 讗讜诪专: 砖讜拽 讜讞讝讛, 讜诇驻讬 讝讛 诪讗讬 [诪讛] 诪讜讘谉 "讜讛注诇讬讛" 鈥� 讚诪讞讬转 诇讛 诇讞讝讛 注讬诇讜讬讛 讚砖讜拽 讻讬 讘注讬 讗谞讜驻讬, 讜诪谞驻讬 诇讬讛 [砖诪谞讬讞 讗转 讛讞讝讛 注诇 讙讘讬 讛砖讜拽 讻讗砖专 爪专讬讻讬诐 讛谞驻讛, 讜诪谞讬驻讬诐 讗讜转讜 讘讬讞讚 注诪讜]. 讜专' 砖诪讜讗诇 讘专 谞讞诪谞讬 讗诪专: 砖讜拽 讜砖讜驻讬 (注讜讘讬 讘砖专 讛讬专讱) 砖诪住讘讬讘, 讜诇驻讬 讝讛 诪讗讬 [诪讛] 驻讬专讜砖 "讜讛注诇讬讛"? 讛讻讜讜谞讛 讛讬讗 砖砖讜驻讬 注讬诇讜讬讛 讚砖讜拽 拽讗讬 [注诇 讙讘讬 讛砖讜拽 谞诪爪讗], 讜诇讻谉 讛讜讗 谞拽专讗 "讛注诇讬讛".


讙 讜讞讜讝专讬诐 诇驻讬专讜砖 讛诪砖谞讛, 砖砖谞讬谞讜: 诇讗 转转讬讬讞讚 讗砖讛 注诪讛诐 注诐 讛讙讜讬诐. 讜砖讜讗诇讬诐: 讘诪讗讬 注住拽讬谞谉 [讘诪讛 讗谞讜 注讜住拽讬诐]? 讗讬诇讬诪讗 讘讞讚 [讗诐 转讗诪专 讘讗讬砖 讗讞讚], 讚讻讜讜转讛 [砖讻讬讜爪讗 讘讛] 诇讙讘讬 讗讚诐 诪讬砖专讗诇 诪讬 砖专讬 [讛讗诐 诪讜转专 诇讛转讬讬讞讚]? 讜讛转谞谉 [讜讛专讬 砖谞讬谞讜 讘诪砖谞讛]: 诇讗 讬转讬讬讞讚 讗讬砖 讗讞讚 讗驻讬诇讜 注诐 砖转讬 谞砖讬诐!

